b"\n_START_ARTICLE_\nHavaijinkitara\n_START_SECTION_\nHistoria\n_START_PARAGRAPH_\nKitara rantautui Havaijille 1800-luvun alussa eurooppalaisten  merimiesten mukana ja havaijilainen kitaramusiikki sai alkunsa vuoden 1832 tienoilla, jolloin kuningas Kamehameha III palkkasi meksikolaisia ja espanjalaisia karjapaimenia._NEWLINE_Havaijinkitaran steel-soittotyylin keksij\xc3\xa4st\xc3\xa4 on useampia tarinoita. J. D. Bisignanin mukaan tyylin keksi 1890-luvun puoliv\xc3\xa4liss\xc3\xa4 havaijilainen koulupoika Joseph Kekuku k\xc3\xa4velless\xc3\xa4\xc3\xa4n rautatiekiskojen vierell\xc3\xa4 portugalilaisen kitaransa kanssa. Tarinan mukaan h\xc3\xa4n l\xc3\xb6ysi radalta pultin ja alkoi liu'uttaa sit\xc3\xa4 kitaransa kieli\xc3\xa4 pitkin. My\xc3\xb6hemmin h\xc3\xa4n opetteli soittamaan kitaraansa liu'uttaen veitsen ter\xc3\xa4\xc3\xa4 kielill\xc3\xa4. H\xc3\xa4n my\xc3\xb6s vaihtoi kitarankielet metallisiin kieliin ja korotti ne, etteiv\xc3\xa4t ne osuisi kaulan kohoumiin. Muina kandidaatteina tyylin keksij\xc3\xb6iksi pidet\xc3\xa4\xc3\xa4n intialaista merimiest\xc3\xa4 Gabriel Davionia vuoden 1885 tienoilla tai portugalilaisl\xc3\xa4ht\xc3\xb6ist\xc3\xa4 James Hoaa. Kekukun kerrotaan kuitenkin kiert\xc3\xa4neen Yhdysvaltoja ja jopa Eurooppaa aina kuolemaansa asti vuonna 1932 opettaen ja popularisoiden havaijilaisen steel-kitaran soittoa. Soitinta alettiin s\xc3\xa4hk\xc3\xb6ist\xc3\xa4\xc3\xa4 1930-luvulla, jolloin alunper\xc3\xa4isen havaijinkitaran akustinen koppa j\xc3\xa4i tarpeettomaksi ja aiheutti itse asiassa \xc3\xa4\xc3\xa4nen kiert\xc3\xa4misongelman. S\xc3\xa4hk\xc3\xb6istetty\xc3\xa4, kaikukopatonta versiota alettiin sittemmin kutsua steel-kitaraksi (true lap steel)."